# Chvojnica (prítok Moravy)

### Z Wikipédie

Chvojnica je rieka na západnom Slovensku, na Záhorí, preteká územím okresov Myjava, Senica a Skalica. Je to ľavostranný prítok Moravy s dĺžkou 34 km, je tokom III. rádu.

Pramení v Bielych Karpatoch, v podcelku Žalostinská vrchovina, v masíve Žalostinej (621,4 m n. m.) v nadmorskej výške cca 570 m n. m., neďaleko slovensko-českej hranice.

Tečie sprvu na západ, obteká oblúkom masív Žalostinej a tečie chvíľu na juh cez obec Chvojnica, neskôr sa stáča na západ, priberá sprava Rakovú a opäť tečie na juh. Opúšťa Biele Karpaty a vteká do Chvojnickej pahorkatiny, kde sa pri obci Lopašov veľkým oblúkom stáča na severozápad. Preteká cez Oreské, Radošovce (tu priberá sprava Chropovský potok, zľava Pavlovský potok a následne opäť sprava Čaňov), Dubovce, Popudinské Močidľany a Trnovec.

Za Trnovcom z pravej strany priberá Rúbaniskový potok, ďalej tečie popri Holíči, križuje Kopčiansky kanál pri Kátove a vstupuje na Dolnomoravský úval. Preteká oblasťou lužných lesov a do Moravy ústi na 101. riečnom kilometri v katastri mesta Holíč v nadmorskej výške okolo 162 m n. m.

Chvojnica je najzachovalejším vodným tokom severného Záhoria, koryto s priľahlými brehovými porastmi je od prameňa až po obec Trnovec chráneným územím (PR Chvojnica).

Zdroj: "http://sk.wikipedia.org../../../c/h/v/Chvojnica_%28pr%C3%ADtok_Moravy%29_eb6f.html"

Kategórie: Rieky na Slovensku | Povodie Moravy | Články bez interwiki

##### Views

- Stránka
- Diskusia
- Aktuálna verzia

##### Hľadaj